b'\n_START_ARTICLE_\nDumuzid Pastir\n_START_SECTION_\nDumuzid v sumerski epski knji\xc5\xbeevnosti\n_START_PARAGRAPH_\nDumuzid Pastir je osebnost iz niza epskih pesnitev sumerske knji\xc5\xbeevnosti. V teh besedilih ni povezan z Bad-tibiro, ampak z Urukom, kjer je malo po potopu med Lugalbando in Gilgame\xc5\xa1em kraljeval njegov soimenjak Dumuzid Ribi\xc4\x8d._NEWLINE_Med spisi, v katerih se pojavlja Dumuzid Pastir, so:_NEWLINE_Inanin spust v spodnji svet: Inani je bila po spustu v podzemlje dovoljena vrnitev, vendar samo v neza\xc5\xbeelenem spremstvu demonov, ki so vztrajali, da bodo namesto nje odpeljali kak\xc5\xa1no pomembno osebnost. Inana jih je pregovorila, naj ne jemljejo vladarjev Ume in Bad-tibire, ki sta sedela v umazaniji in cunjah. Ko so pri\xc5\xa1li v Uruk, so tam na\xc5\xa1li Dumuzida Pastirja, ki je sedel v razko\xc5\xa1ni pala\xc4\x8di. Demoni so ga takoj pograbili in namesto Inane odpeljali v podzemlje._NEWLINE_Dumuzid in Nge\xc5\xa1tin-ana: Inana je prepustila Dumuzida demonom kot zamenjavo zase. Demoni so ga pograbili, vendar jim je pobegnil na dom svoje sestre Nge\xc5\xa1tin-ane (Ge\xc5\xa1tinane). Demoni so ga zasledovali in ga nazadnje na\xc5\xa1li na pa\xc5\xa1niku, kjer se je skrival._NEWLINE_Dumuzid in sestra: ohranjeni so samo odlomki besedila iz katerega je razvidno, da je sestra objokovala Dumuzidovo smrt._NEWLINE_Dumuzidove sanje. V tej pripovedi Dumuzid sanja o svoji smrti in to pove sestri Ge\xc5\xa1tinani. Ge\xc5\xa1tinana mu odgovori, da so sanje znak, da ga bodo v uporu spodnesli zlobni in la\xc4\x8dni ljudje, opisani tudi kot galla \xe2\x80\x93 demoni, ki prihajajo v Uruk za kralja. Pred tem mu ni nikoli rekla, da proti njemu resni\xc4\x8dno prihajajo mo\xc5\xbeje iz Adaba, Ak\xc5\xa1aka, Uruka, Ura in Nipurja, oboro\xc5\xbeeni z gorja\xc4\x8dami. Dumuzid se je odlo\xc4\x8dil, da se bo skril v pokrajino Alali, vendar so ga ujeli. Dumuzid jim je pobegnil v de\xc5\xbeelo Kubire\xc5\xa1, vendar so ga spet ujeli. Ponovno je u\xc5\xa1el in se skril v hi\xc5\xa1o starke Bilulu, kjer so ga spet ujeli, vendar jim je ponovno pobgnil in se tokrat skril v hi\xc5\xa1o svoje sestre. Tam so ga \xc5\xa1e zadnji\xc4\x8d ujeli in ga ubili._NEWLINE_Inana in Bilulu: ep opisuje, kako je Inana ma\xc5\xa1\xc4\x8devala smrt svojega ljubimca Dumuzida, tako da je ubila starko Bilulu.\n_START_SECTION_\nBo\xc5\xbeanstvo\n_START_PARAGRAPH_\nKasnej\xc5\xa1e pesnitve in hvalnice ka\xc5\xbeejo, da so Dumuzida kasneje imeli za bo\xc5\xbeanstvo, predhodnika babilonskega boga rasti in umiranja Dumuzija (Tamuza)._NEWLINE_Profesor asirske in babilonske knji\xc5\xbeevnosti William Wolfgang Hallo povezuje Dumuzida z bitjem, pol \xc4\x8dlovekom pol ribo, enem od polbogov (abgalu), ki jih je Enki ustvaril, da bi dali ljudem kulturo in civilizacijo. Hallo domneva, da je bil Dumuzid enakovreden svetopisemskemu Henohu (Enohu), opisanem v 5. poglavju 1. Mojzesove knjige.'